ΓΡΑΠΤΗ ΕΡΩΤΗΣΗ E-0969/97 υποβολή: Marjo Matikainen-Kallstrφm (PPE) προς την Επιτροπή (13 Μαρτίου 1997)

Θέμα: Εργασία σε εθελοντική βάση

Η Επιτροπή κατέθεσε, στα τέλη του 1996, πρόταση στο Συμβούλιο Υπουργών σχετικά με την θέσπιση ενός προγράμματος που αφορά την εργασία των νέων σε εθελοντική βάση. Δεδομένης της ιδιαίτερης σημασίας του για τη νεολαία, για το έργο αυτό έχει αποφασισθεί να διατεθεί, κατά την περίοδο 1998-1999, ποσό από τα κοινοτικά κονδύλια το οποίο υπερβαίνει τα 60 εκατ. Ecu, και, επιπλέον, να εξασφαλισθεί ανάλογη χρηματοδότηση και από τις κυβερνήσεις των κρατών μελών.

Η Επιτροπή επισπεύδει την εφαρμογή του προγράμματος αυτού παρ' ότι κατά την εξέταση της πρότασης σχετικά με αυτό διαπιστώθηκε ότι η εφαρμογή αυτή ενδέχεται να είναι προβληματική σε ορισμένους τομείς όπως αυτοί της κοινωνικής ασφάλειας και της φορολογίας. Η εργατική νομοθεσία π.χ. της Φινλανδίας δεν αναγνωρίζει την εργασία σε εθελοντική βάση. Αυτό σημαίνει στην πράξη ότι στην Φινλανδία έχει δημιουργηθεί μία κατάσταση η οποία χαρακτηρίζεται από το γεγονός ότι οι εργαζόμενοι σε εθελοντική βάση νέοι αναγκάζονται να καταβάλλουν για φόρους μεγαλύτερα ποσά απ' αυτά που τους καταβάλλονται μηνιαίως ως ειδική αποζημίωση για την εργασία τους σε εθελοντική βάση.

Η αναίτια αυτή μη αναγνώριση της εργασίας σε εθελοντική βάση όχι μόνο έχει ως αποτέλεσμα την άδικη μεταχείριση, σε ένα μόνο κράτος μέλος, όσων εργάζονται εθελοντικά, αλλά και θέτει σε κίνδυνο ολόκληρο το έργο. Πώς προτίθεται η Επιτροπή να διασφαλίσει ότι, αφ' ενός, σε όλα τα κράτη μέλη θα τυγχάνουν ίσης μεταχείρισης όσοι από τους νέους εργάζονται, στο πλαίσιο του προγράμματος αυτού, σε εθελοντική βάση και, αφ' ετέρου, ότι το υπό συζήτησιν πρόγραμμα θα προορίζεται κυρίως για τα νέα εκείνα άτομα, τα οποία κινδυνεύουν να αποκλεισθούν από την κοινωνία λόγω είτε της οικονομικής είτε της κοινωνικής τους κατάστασης;

Απάντηση της κας Cresson εξ ονόματος της Επιτροπής (16 Απριλίου 1997)

Όπως επισημαίνει ο κ.βουλευτής, υπάρχουν προβλήματα στη νομοθεσία των κρατών μελών όσον αφορά τη φορολόγηση και την κοινωνική ασφάλιση των εθελοντών. Η Επιτροπή γνωρίζει τα προβλήματα αυτά και τα έχει τονίσει στο έγγραφο εργασίας της «Προς μια ευρωπαϊκή υπηρεσία εθελοντών νέων»SSSS ((SEC(95)2268. )) καθώς και στο πράσινο βιβλίο «Εκπαίδευση - κατάρτιση - έρευνα: εμπόδια για την διεθνική κινητικότητα»SSSS ((COM(96) 462. )). Ύστερα από την έναρξη της δοκιμαστικής ενέργειας «Ευρωπαϊκή υπηρεσία εθελοντών νέων», η Επιτροπή πραγματοποίησε μια σειρά διμερών συναντήσεων με τα κράτη μέλη ούτως ώστε να έχει μια σαφή εικόνα της υπάρχουσας νομοθεσίας και να κατανοήσει ποια διοικητικά μέτρα θα μπορούσαν να βοηθήσουν τους εθελοντές νέους.

Τα κράτη μέλη είναι αρμόδια για τη νομοθεσία σχετικά με την φορολόγηση και την κοινωνική ασφάλιση, και το Συμβούλιο έχει εγκρίνει πορίσματα αναγνωρίζοντας την ανάγκη δράσης σε εθνικό επίπεδο ώστε να διευκολυνθεί η χορήγηση πλήρους κοινωνικής προστασίας στους εθελοντές.ΣΣΣΣ ((EE C 348, 9.12.1994. )) Στη Φινλανδία για παράδειγμα οι διαφορετικές δυνατότητες προσαρμογής της νομοθεσίας και των διοικητικών μεθόδων για τη διευκόλυνση της αποστολής και υποδοχής των εθελοντών βρίσκονται σε στάδιο επεξεργασίας.

Η ανακοίνωση και η πρόταση της Επιτροπής σχετικά με μια απόφαση του Κοινοβουλίου και του Συμβουλίου για τη θέσπιση του πολυετούς προγράμματος της Ευρωπαϊκής υπηρεσίας εθελοντών νέων περιέχει ένα ψήφισμα προτεινόμενο από το Συμβούλιο το οποίο πραγματεύεται αυτά τα θέματα με σαφήνεια.ΣΣΣΣ ((COM(96)610 Τελικό. )) Το προσχέδιο ψηφίσματος περιέχει την εξής δέσμευση σχετικά με τη φορολόγηση:

«Τα κράτη μέλη θα καταβάλουν κάθε δυνατή προσπάθεια ώστε να εξασφαλίσουν ότι οι δραστηριότητες της Ευρωπαϊκής υπηρεσίας εθελοντών νέων δεν εξομοιώνονται με την επι πληρωμή απασχόληση ή εργασία και ότι συνεπώς τέτοιου είδους δραστηριότητες δεν υπόκεινται σε υποχρεωτική φορολόγηση και σε προγράμματα κοινωνικής ασφάλισης».

Η Επιτροπή τονίζει την ανάγκη ισότιμης μεταχείρισης όλων των νέων, συμπεριλαμβανομένων και αυτών οι οποίοι συμμετέχουν στο πρόγραμμα Ευρωπαϊκή υπηρεσία εθελοντών νέων. Ο περιορισμός του δικαιώματος συμμετοχής σε μη προνομιούχους νέους θα τόνιζε απλώς τη μη προνομιούχα θέση τους. Ωστόσο, και το δοκιμαστικό πρόγραμμα και η πρόταση της Επιτροπής για ένα πολυετές πρόγραμμα, παρέχουν συμπληρωματική χρηματοδότηση προκειμένου να βοηθήσουν τους νέους αυτούς να συμμετέχουν.